དེང་སང་གཏེར་ཁ་སྔོག་འདོན་བྱེད་སྟངས་ལ་ཏོག་ཙམ་འགྱུར་བ་ཕྱིན་ཡོད་པ་རེད།སྔོན་མ་ཡིན་ན་རྒྱ་རིགས་སྣ་ཚོགས་ཡོང་སྟེ་གང་སར་གཏེར་ཁ་བསྔོགས་ཡོད་ཀྱང་།ཕྱིས་སུ་རྒྱ་ནག་གཞུང་གིས་གཏེར་ཁར་དོ་དམ་ནན་པོ་བྱས་པར་བརྟེན།དེང་སང་རྒྱ་རིགས་ཚོང་པ་ཆེན་པོ་དེ་འདྲ་ཡོང་སྟེ་གཏེར་ཁ་གང་བསྔོགས་པ་དེ་དཔེ་མི་སྲིད་པའི་རྒྱ་ཆེན་པོ་དང་།ས་གནས་གཞུང་ལའང་ཁེ་བཟང་ཆེན་པོ་ཡོད་པ་ཞིག་ཆགས་འདུགཡིན་ནའང་།ཕྱི་ལོ་༢༠༡༥ལོར་ཧྥ་རན་སིའི་རྒྱལ་ས་ཕ་རི་སིར་ཚོགས་པའི་མཉམ་འབྲེལ་རྒྱལ་ཚོགས་ཀྱི་ཁོར་ཡུག་ཚོགས་ཆེན་ཐོག་བར་སྣང་ལ་དུ་བ་གཏོང་ཚད་ཉུང་དུ་གཏོང་དགོས་པའི་གྲོས་ཆོད་བྱུང་ཡོད་པ་དང་།གྲོས་ཆོད་དེ་ལ་རྒྱ་ནག་དང་ཨ་རི་གཉིས་ཀྱང་མཚན་རྟགས་བརྒྱབ་ཡོད་པ་རེད།ད་ལྟའི་ཆར་རྒྱ་ནག་གི་པེ་ཅིན་དང་ཧྲང་ཧེ་སོགས་ཀྱི་ནང་དུད་སྨུག་གི་དཀའ་ངལ་ཤུགས་ཆེན་པོ་འཕྲད་ཀྱི་ཡོད་པ་དེ་རྡོ་སོལ་བེད་སྤྱོད་གཏོང་ཚད་མང་དྲགས་པའི་རྐྱེན་གྱིས་བྱུང་གི་ཡོད་ལ།མི་མང་གི་ངོ་རྒོལ་མང་ཆེ་བ་ཞིག་ཁོར་ཡུག་གི་དཀའ་ངལ་དང་འབྲེལ་ནས་ཡོང་གི་ཡོད་སྟབས།གཅིག་ནས་དམར་ཤོག་ཚོགས་པས་དབང་ཆ་མཁྲེགས་འཛིན་དང་སྤྱི་ཚོགས་ལྷིང་འཇགས་ཡོང་བར་དམིགས་པ་དང་།གཉིས་ནས་ཁོར་ཡུག་འབག་བཙོག་གིས་འཕྲོད་བསྟེན་ལ་དཀའ་ངལ་འཕྲད་ཀྱི་ཡོད་པ་དང་།འཕྲོད་བསྟེན་ལ་དཀའ་ངལ་འཕྲད་ན་དཔལ་འབྱོར་ཡར་རྒྱས་འགྲོ་བར་དཀའ་ངལ་མང་པོ་འཕྲད་ཀྱི་ཡོད་པར་བརྟེན།རྡོ་སོལ་བེད་སྤྱོད་གཏོང་ཚད་ཧ་ཅང་ཉུད་དུ་འགྲོ་བཞིན་ཡོད་པ་གསལ་པོ་གསལ་རྐྱང་རེད།ད་ལྟ་རྒྱ་ནག་གིས་རྡོ་སོལ་གྱི་ཚབ་ཏུ་ཉི་འོད་ནུས་པ་དང་ཆུ་ནུས།རླུང་ནུས་བཅས་བེད་སྤྱོད་གཏོང་ཚད་ཤུགས་ཆེ་རུ་འགྲོ་བཞིན་ཡོད་པ་རེད།